钦定古今图书集成/理学汇编/文学典/第123卷 > 《柳宗直西汉文类序》柳宗元
## 钦定古今图书集成/理学汇编/文学典/第123卷 > 《柳宗直西汉文类序》柳宗元

左右史混久矣，言事驳乱，《尚书》《春秋》之旨不立。自左
丘明传孔氏，太史公述历古今，合而为《史记》，迄于今，
交错相纠，莫能离其说。独《左氏》《国语》纪言不参于事，
《战国策》《春秋》后语颇本右史《尚书》之制，然无古圣人
蔚然之道，大抵促数耗矣，而后之文者宠之。文之近
古而尤壮丽，莫若汉之西京。班固书传之。“吾尝病其”
畔散不属，无以考其变，欲采《比义》，会年长疾作，驽堕
愈日甚，未能胜也。幸吾弟宗直爱古书，乐而成之，搜
讨磔裂，攟摭融结，离而同之，与类推移，不易时月，而
咸得从其条贯。森然炳然，若开群玉之府；指挥联累，
圭璋琮璜之状，各有列位，不失其序，虽第其价可也。
以文观之，则赋、颂、诗、歌、书、奏、诏、策、辩论之辞毕具。以
语观之，则右史纪言，《尚书》《战国策》成败兴坏之说大
备，无不苞也。噫是可以为学者之端耶？始吾少时，有
路子者，自赞为是书，吾嘉而叙其意，而其书终莫能
具，卒俟宗直也。故删取其说系于左，以为《西汉文类》。
首纪殷周之前，其文简而野；魏、晋以降，则荡而靡。得
其中者汉氏，汉氏之东则既衰矣。当文帝时，始得贾
生明儒术，武帝尤好焉，而公孙弘、董仲舒、司马迁、相
如之徒作《风雅》益盛，敷施天下，自天子至公卿大夫、
士庶人咸通焉。于是宣于诏策，达于奏议，讽于辞赋，
传于歌谣。由高帝讫于哀、平王奔之诛，四方之文章
盖烂然矣。史臣班孟坚修其书，拔其尤者充于简册，
则二“百三十年间列辟之达道，名臣之大范，贤能之
志业，黔黎之风习”列焉。若乃合其英精，离其变通，论
次其叙位，必俟学古者兴行之。唐兴，用文理，贞元间
文章特盛，本之三代，浃于汉氏，与之相准。于是有能
者取《孟坚书》，类其文，次其先后，为四十卷。